Żar lil Malta ħamsin darba, 25 darba ma’ martu u 25 darba waħdu wara li ġiet nieqsa. Jiftakar lil Malta fi żminijiet għal kollox differenti mil-llum. tvm.com.mt iltaqa; ma’ Paul Stainer, Ingliż minn Londra li għandu ħafna għall-qalbu lill-pajjiżna tant li jiġi Malta kull sena. L-ewwel darba li Stainer żar lil Malta kien fl-1972 ma’ martu Dolly. Paul Stainer, li għandu 94 sena, jgħidilna li r-raġuni għaliex hu u martu  ġew Malta l-ewwel darba kienet li xtaqu btala ‘l bogħod mill-Ingilterra f’post mogħni bl-istorja u l-arkeoloġija. Staqsejna lis-Sur Stainer x’inhu dak li tul dawn is-snin kollha baqa’ jiġbdu lejn Malta għal mill-inqas darba fis-sena. Qal li fl-ewwel żjara f’Malta irrealizza li tant hawn x’tara li btala waħda ma kinitx biżżejjed biex iduru sew lil Malta u għalhekk ġew drabi oħra biex jiskopru sew lill-pajjiżna. Paul Stainer ikompli jgħid li mar-raba’ darba li waslu Malta bdew imorru l-Imperial Hotel f’Tas-Sliema u tant ħassewhom li sabu familja oħra li baqgħu jiġu regolari u kemm jista’ jkun iżommu l-istess kamra fil-lukanda. Wieħed u għoxrin sena ilu martu Dolly mietet u Paul Stainer ħass iżjed il-bżonn li jiġi Malta. B’xi ftit tan-nostalġija jgħid li f’dawn il-50 darba li ġie Malta ra ħafna tibdil fil-pajjiż, l-iżjed fil-bini. Jgħid li hu ta’ dispjaċir kbir għalih li jara djar antiki sbieħ, speċjalement f’Tas-Sliema, li twaqqgħu biex inbnew ħafna appartamenti li qal mhumiex daqstant sbieħ.